 ምርጫ ቦርድ ለ81 የፖለቲካ ድርጅቶች እውቅና ሰጥቷል 
  - ቀሪ 56 ፓርቲዎች እውቅና በመጠባበቅ ላይ ናቸው  - ነባር ፓርቲዎች በአዲሱ አዋጅ እንዲመዘገቡ ይደረጋል  የ‹‹ብልጽግና›› ፓርቲን ጨምሮ ለ81 ሀገር አቀፍና ክልላዊ ፓርቲዎች ብሔራዊ ምርጫ ቦርድ ህጋዊ ሠርተፊኬት የሰጠ ሲሆን 56 የፖለቲካ ድርጅቶች እውቅና እየተጠባበቁ ነው ተብሏል፡፡ በአጠቃላይ በሀገሪቱ 137 የፖለቲካ ድርጅቶች መመዝገባቸውን ለአዲስ አድማስ የገለፁት የቦርዱ የኮሚኒኬሽን አማካሪ ሶሊያና ሽመልስ፤ የእውቅና ሠርተፊኬት ካገኙት 29 ሀገር አቀፍ ፓርቲዎችን ጨምሮ 81 ፓርቲዎች በተጨማሪ ኢዜማን ጨምሮ 56 ያህሉ ለሠርተፊኬት ማሟላት ያለባቸውን የተለያዩ መስፈርቶች ተጠይቀው ምላሽ ሲሰጡ ጉዳያቸው ተገምግሞ በቦርዱ ውሣኔ እንደሚሰጣቸው አስገንዝበዋል፡፡ ቦርዱ የሚፈልጋቸውን መስፈርቶች ፓርቲዎች ፈጥነው ካሟሉለት ውሣኔ ለመስጠት የአንድ ሣምንት ጊዜ እንደሚበቃው የጠቆሙት ኃላፊዋ ‹‹ብልጽግና›› ፓርቲ ከሌሎች ፈጥኖ ሠርተፊኬት ያገኘው የሚጠበቅበትን እንዲያሟላ ከአንድም ሁለት ጊዜ ተጠይቆ፣ 24 ሰዓት ባልሞላ ጊዜ ውስጥ ምላሽ በመስጠቱና ሁሉንም መስፈርት አሟልቶ በመገኘቱ ነው ብለዋል፡፡ ከተመሠረተ ከ5 ወራት በላይ የሆነው ‹‹ኢዜማ›› በበኩሉ፤ እንዲያሟላ የተጠየቃቸውን ፈጥኖ ባለማቅረቡ ቦርዱ የእውቅና ጥያቄውን መርምሮ ፈጣን ምላሽ ለመስጠት እንዳልቻለ ሃላፊዋ አስረድተዋል፡፡ ሌሎች እውቅና እየተጠባበቁ ያሉ ፓርቲዎች ዘንድ ተመሳሳይ ችግር መኖሩን አስታውቀዋል፡፡ ለምርጫው የእጩ ማቅረቢያ የጊዜ ሠሌዳ እስኪደርስ ድረስም መስፈርቱን ላሟሉ የፖለቲካ ድርጅቶች እውቅና የመስጠት ሂደቱ ፓርቲዎች የሚጠበቅባቸውን አሟልተው እስከቀረቡ ድረስ እንደሚቀጥልም ለማወቅ ተችሏል፡፡ ብሔራዊ የምርጫ ቦርድ በቀጣይ ሣምንት በቀድሞ የፖለቲካ ፓርቲዎችና የምርጫ ህግ የተመዘገቡ ነባር የፖለቲካ ድርጅቶችን በአዲሱ ህግ የመመዝገብ ሂደት እንደሚጀምር ያስታወቁት ሶልያና ሽመልስ፤ በጉዳዩ ላይም ከፖለቲካ ፓርቲዎቹ ጋር ውይይት እየተደረገ መሆኑን አስረድተዋል፡፡ በምርጫ ቦርድ ተመዝግበው እውቅና ከተሰጣቸው 81 ፓርቲዎች ውስጥ 29ኙ አገር አቀፍ ሲሆኑ ከእነዚህም ዘጠኙ “ከለውጡ” በኋላ የተመሠረቱ አዳዲስ ፓርቲዎች ናቸው ተብሏል፡፡ 